
การรับรองสถานะการกำจัดโรคหัดเยอรมัน : ประเทศไทยไม่พบการแพร่กระจาย
ของเชื้อหัดเยอรมันอย่างต่อเนื่องกว่า 36 เดือน
Rubella Elimination Status: Thailand Has Interrupted Sustained Rubella Virus Transmission 
for More Than 36 Consecutive Months
ปรางณพิชญ์ วิหารทอง, ชญานิจ มหาสิงห์ 
กองระบาดวิทยา กรมควบคุมโรค กระทรวงสาธารณสุข
Prangnapitch Wihanthong, Chayanit Mahasing
Division of Epidemiology, Department of Disease Control, Ministry of Public Health, Thailand
 wnop_049@hotmail.com

สรุปสาระสำคัญ 
โรคหัดเยอรมันเป็นโรคติดต่อที่ป้องกันได้ด้วยวัคซีน และมีความสำคัญทางสาธารณสุข เนื่องจากการติดเชื้อในหญิงตั้งครรภ์ สามารถถ่ายทอดเชื้อจากมารดาสู่ทารกในครรภ์ และอาจส่งผลกระทบรุนแรงต่อทารกได้ ประเทศไทยและนานาประเทศทั่วโลกจึงร่วมมือกันกำจัดโรคหัดเยอรมัน ตามพันธะสัญญานานาชาติ ที่มีหลักเกณฑ์สำคัญ คือ การไม่พบการแพร่เชื้อหัดเยอรมันประจำถิ่นอย่างต่อเนื่องนานกว่า 36 เดือน จากสถานการณ์ของโรคหัดเยอรมันในประเทศไทย ระหว่างปี พ.ศ. 2566–2568 ที่ผ่านมา พบผู้ป่วยสะสม 6 ราย และไม่พบการแพร่กระจายของเชื้อหัดเยอรมันประจำถิ่นมานานกว่า 36 เดือน ประเทศไทยจึงได้รับการรับรองจากองค์การอนามัยโลกอย่างเป็นทางการ เมื่อวันที่ 25 สิงหาคม 2569 ว่าสามารถกำจัดโรคหัดเยอรมันได้สำเร็จ ความสำเร็จนี้มาจากความเข้มแข็งของการสร้างเสริมภูมิคุ้มกันด้วยวัคซีน และระบบเฝ้าระวังโรคที่มีประสิทธิภาพ อย่างไรก็ตาม ทุกหน่วยงานยังคงต้องรักษาระดับความครอบคลุมของวัคซีนและยกระดับการเฝ้าระวังโรคอย่างต่อเนื่อง เพื่อคงสถานะการกำจัดโรคหัดเยอรมันตามพันธะสัญญานานาชาติ

Highlight
Rubella is a vaccine-preventable communicable disease and is of public health importance because infection in pregnant women can be transmitted from mother to fetus and may result in severe consequences for the fetus. Consequently, Thailand and global communities have collaborated to eliminate rubella under international commitments, guided by the key criterion of interrupting endemic transmission for over 36 months. Based on Thailand's rubella situation during 2023–2025, a cumulative total of six cases was reported, with no sustained endemic rubella virus transmission detected for more than 36 months. Thailand was therefore officially verified by the World Health Organization on 25 August 2026 as having successfully eliminated rubella. This milestone reflects the robust implementation of high-performance immunization programs and an efficient disease surveillance system. Nevertheless, sustaining high vaccine coverage and strengthening continuous disease surveillance remain critical to maintaining rubella elimination status in alignment with international obligations.

ความเป็นมาและความสำคัญของโรค/ภัยสุขภาพ
โรคหัดเยอรมันเป็นโรคติดต่อที่ป้องกันได้ด้วยวัคซีน และมีความสำคัญต่อสุขภาพของหญิงตั้งครรภ์และทารก เนื่องจากการติดเชื้อไวรัสหัดเยอรมันระหว่างตั้งครรภ์ โดยเฉพาะในช่วงไตรมาสแรก สามารถถ่ายทอดเชื้อจากมารดาสู่ทารกในครรภ์ และอาจก่อให้เกิดผลกระทบรุนแรง ได้แก่ การแท้งบุตร ทารกเสียชีวิตในครรภ์ การตายคลอด หรือกลุ่มอาการหัดเยอรมันแต่กำเนิด (Congenital Rubella Syndrome: CRS) ซึ่งอาจทำให้เกิดความผิดปกติแต่กำเนิด เช่น ความบกพร่องทางการได้ยิน ต้อกระจก ความผิดปกติของหัวใจ และความผิดปกติด้านพัฒนาการ ส่งผลกระทบต่อสุขภาพและคุณภาพชีวิตของเด็กในระยะยาว (1,2) ประเทศไทยและนานาประเทศทั่วโลกจึงได้ร่วมมือในการกำจัดกวาดล้างโรค ตั้งแต่ปี พ.ศ. 2555 เป็นต้นมา โดยมีเป้าหมายการกำจัดโรคหัด-หัดเยอรมัน ภายในปี พ.ศ. 2571(3) ซึ่งมีหลักเกณฑ์สำคัญในการพิจารณาสถานะการกำจัดโรคหัด คือ ต้องไม่มีการแพร่กระจายของเชื้อหัดเยอรมันประจำถิ่นในประเทศ อย่างน้อย 36 เดือน โดยมีมาตราการสำคัญในการดำเนินงาน ประกอบด้วย การสร้างเสริมภูมิคุ้มกันโรคที่เข้มแข็ง ระบบเฝ้าระวังโรคที่ต้องมีความไวสูง และการตรวจยืนยันทางห้องปฏิบัติการที่มีประสิทธิภาพ (4) 

ข้อมูลจากระบบเฝ้าระวัง/ฐานข้อมูลและสถานการณ์ของโรค
สถานการณ์โรคหัดเยอรมันทั่วโลกมีแนวโน้มลดลงอย่างมาก โดยในปี พ.ศ. 2543 มีรายงานผู้ป่วยหัดเยอรมัน      ทั่วโลกจำนวน 670,894 ราย และลดลงเหลือ 16,216 ราย ในปี พ.ศ. 2568 สำหรับปี พ.ศ. 2569 ณ เดือนสิงหาคม พบรายงานผู้ป่วยหัดเยอรมันจำนวน 11,768 ราย การลดลงของจำนวนผู้ป่วยสะท้อนถึงความก้าวหน้าของการดำเนินงานสร้างเสริมภูมิคุ้มกันโรคและการใช้วัคซีนที่มีส่วนประกอบของวัคซีนป้องกันโรคหัดเยอรมัน อย่างไรก็ตาม ยังคงพบการแพร่เชื้อในบางประเทศ โดยเฉพาะพื้นที่ที่มีความครอบคลุมของวัคซีนไม่เพียงพอและ    มีช่องว่างของภูมิคุ้มกันในประชากร ทำให้ยังมีความเสี่ยงต่อ   การเกิดการระบาดของโรคหัดเยอรมัน (5,6,7)
สำหรับสถานการณ์โรคหัดเยอรมันของประเทศไทยระหว่างปี พ.ศ. 2566–2568 จากฐานข้อมูลกำจัดกวาดล้างโรค พบผู้ป่วยหัดเยอรมันสะสม 6 ราย โดย ปี พ.ศ. 2566 พบผู้ป่วย จำนวน 1 ราย เป็นเพศหญิง อายุ 67 ปี จังหวัดลำพูน ผู้ป่วยมีอาการไข้ ผื่น ปอดอักเสบ และมี Koplik’s spots ไม่มีประวัติการได้รับวัคซีน ปี พ.ศ. 2567 พบผู้ป่วย จำนวน 2 ราย ผู้ป่วยรายแรกเป็นเด็กหญิง อายุ 1 ปี จังหวัดสงขลา ผู้ป่วยมีอาการไข้ ผื่น และถ่ายเหลว ไม่มีประวัติการได้รับวัคซีน รายที่ 2 เป็นเด็กชายอายุ 11 เดือน จังหวัดยะลา ผู้ป่วยมีอาการไข้ ผื่น มีประวัติการได้รับวัคซีน 1 ครั้ง และปี พ.ศ. 2568 พบผู้ป่วย จำนวน 3 ราย ผู้ป่วยรายแรก เป็นเพศชาย อายุ 69 ปี จังหวัดระยอง ผู้ป่วยมีอาการไข้ ผื่น ไอ มีน้ำมูก และปวดข้อ ไม่มีประวัติการได้รับวัคซีน ผู้ป่วยรายที่ 2 เป็นเด็กหญิง อายุ 5 เดือน จังหวัดชุมพร ผู้ป่วยมีอาการไข้ ผื่น ไอ และมีน้ำมูก ไม่มีประวัติการได้รับวัคซีนเนื่องจากยังไม่ถึงเกณฑ์เข้ารับวัคซีน และรายที่ 3 เป็นเด็กชายอายุ 1 ปี 2 เดือน จังหวัดนครปฐม ผู้ป่วยมีอาการไข้ ผื่น มีประวัติการได้รับวัคซีน 1 ครั้ง โดยไม่พบความเชื่อมโยงทางระบาดวิทยาระหว่างผู้ป่วยทั้ง 6 ราย และไม่พบหลักฐานการแพร่เชื้อต่อเนื่องในประเทศ สำหรับ ปี พ.ศ. 2569 พบผู้ป่วยที่มีผลตรวจทางห้องปฏิบัติการยืนยันการติดเชื้อหัดเยอรมัน 1 ราย ในจังหวัดเพชรบุรี ซึ่งอยู่ระหว่างการพิจารณาจากคณะทำงานผู้เชี่ยวชาญเพื่อวินิจฉัยผู้ป่วยโรคหัด หัดเยอรมัน และหัดเยอรมันแต่กำเนิด ทั้งนี้ ไม่พบการระบาดกลุ่มก้อนด้วยโรคหัดเยอรมันมากกว่า 5 ปี
เมื่อพิจารณาผลการดำเนินงานเฝ้าระวังผู้ป่วยไข้ออกผื่นเพื่อสนับสนุนการกำจัดโรคหัดและหัดเยอรมัน พบว่า ในปี พ.ศ. 2566–2568 มีอัตราการรายงานผู้ป่วยไข้ออกผื่นที่ไม่ใช่หัด หัดเยอรมัน แนวโน้มเพิ่มขึ้นไปสู่เกณฑ์มาตรฐาน (อัตรา 2 รายต่อประชากรแสนคน) คือ 0.91, 3.42, 20.9 รายต่อประชากรแสนคน ตามลำดับ สำหรับ ปี พ.ศ. 2569 (ณ เดือนสิงหาคม) มีอัตรา 1.19 รายต่อประชากรแสนคน (8)



ผลกระทบต่อสังคม/ระบบสุขภาพ/เศรษฐกิจ
1. ผลกระทบต่อสังคม
โรคหัดเยอรมันอาจก่อให้เกิดผลกระทบทางสังคมที่สำคัญ โดยเฉพาะเมื่อเกิดการติดเชื้อในหญิงตั้งครรภ์ ซึ่งอาจส่งผลให้ทารกเกิดกลุ่มอาการหัดเยอรมันแต่กำเนิด (CRS) และ  มีความพิการในหลายระบบ ทำให้ต้องได้รับการดูแลและฟื้นฟูอย่างต่อเนื่อง และอาจมีข้อจำกัดในการดำรงชีวิต การศึกษา และการทำงานในอนาคต (1,2) นอกจากนี้ ภาระการดูแลเด็กที่มีความพิการจากการติดเชื้อหัดเยอรมันแต่กำเนิดยังส่งผลต่อสมาชิกในครอบครัว โดยเฉพาะผู้ปกครองที่อาจต้องสละเวลาทำงานเพื่อดูแลบุตร ทำให้เกิดผลกระทบต่อคุณภาพชีวิตและการมีส่วนร่วมทางสังคมของครอบครัวในระยะยาว (9,10)
2. ผลกระทบต่อระบบสุขภาพ
แม้การติดเชื้อหัดเยอรมันในประชากรทั่วไปส่วนใหญ่มักมีอาการไม่รุนแรง แต่การป้องกันและควบคุมโรคจำเป็นต้องอาศัยระบบสร้างเสริมภูมิคุ้มกันโรคและระบบเฝ้าระวังที่มีประสิทธิภาพ ทั้งการตรวจจับและสอบสวนผู้ป่วย การตรวจยืนยันทางห้องปฏิบัติการ และการติดตามหญิงตั้งครรภ์ที่สัมผัสโรค(1,5) หากเกิดการระบาด หน่วยงานสาธารณสุขต้องใช้ทรัพยากรใน   การสอบสวน ค้นหาผู้สัมผัส ตรวจทางห้องปฏิบัติการ และดำเนินมาตรการควบคุมโรค นอกจากนี้ เด็กที่มีกลุ่มอาการหัดเยอรมันแต่กำเนิด อาจต้องได้รับการดูแลรักษาและฟื้นฟูอย่างต่อเนื่องจากหลายสาขา เช่น การรักษาความผิดปกติของหัวใจและตา การช่วยเหลือด้านการได้ยิน และการฟื้นฟูสมรรถภาพ รวมถึงอาจต้องได้รับการสนับสนุนด้านการศึกษาในระยะยาว(9,11)
3. ผลกระทบทางเศรษฐกิจ
โรคหัดเยอรมันก่อให้เกิดภาระทางเศรษฐกิจทั้งทางตรงและทางอ้อม ได้แก่ ค่าใช้จ่ายในการรักษาพยาบาล การเฝ้าระวัง ป้องกันและควบคุมโรค ตลอดจนการสูญเสียผลิตภาพของผู้ป่วยและผู้ดูแล โดยเฉพาะกลุ่มอาการหัดเยอรมันแต่กำเนิด ซึ่งอาจก่อให้เกิดค่าใช้จ่ายต่อเนื่องตลอดช่วงชีวิต การศึกษาในประเทศโอมานพบว่า ผู้ป่วย CRS มีต้นทุนทางตรงตลอดชีวิตเฉลี่ยประมาณ 18,644 ดอลลาร์สหรัฐต่อราย และเมื่อรวมการสูญเสียผลิตภาพ มีต้นทุนทางตรงและทางอ้อมตลอดชีวิตเฉลี่ยประมาณ 98,734 ดอลลาร์สหรัฐต่อราย (10) ขณะที่การศึกษาภาระทางเศรษฐกิจจากการระบาดของโรคหัดและหัดเยอรมันในประเทศโรมาเนีย พบว่าการระบาดก่อให้เกิดต้นทุนรวมประมาณ 9.9 ล้านดอลลาร์สหรัฐ โดยมีต้นทุนเฉลี่ยประมาณ 132 ดอลลาร์สหรัฐต่อผู้ป่วยหัดเยอรมัน และ 44,051 ดอลลาร์สหรัฐต่อผู้ป่วยกลุ่มอาการหัดเยอรมันแต่กำเนิด (CRS) (11) หลักฐานทางเศรษฐศาสตร์สุขภาพจึงสนับสนุนว่าการให้วัคซีนป้องกันโรค   หัดเยอรมันเป็นมาตรการที่มีความคุ้มค่า เนื่องจากช่วยลดทั้งค่าใช้จ่ายในการรักษาพยาบาลและภาระทางเศรษฐกิจระยะยาวจากกลุ่มอาการหัดเยอรมันแต่กำเนิด (12)

ข้อเสนอแนะต่อประชาชนและหน่วยงานสาธารณสุข
1. ข้อเสนอแนะต่อประชาชน
1.1. ผู้ปกครองของเด็กอายุต่ำกว่า 5 ปี ควรตรวจสอบประวัติการได้รับวัคซีนของบุตรหลานและพาบุตรหลานไปรับวัคซีนป้องกันโรคหัดเยอรมัน จำนวน 2 ครั้ง เมื่ออายุ 9 เดือน และ 1 ปี 6 เดือน ให้ครบถ้วนตามกำหนดแผนงานสร้างเสริมภูมิคุ้มกันโรคของกระทรวงสาธารณสุข รวมทั้งเก็บหลักฐานการได้รับวัคซีนไว้ เพื่อให้สามารถตรวจสอบสถานะภูมิคุ้มกันได้ อย่างถูกต้อง 
1.2. หญิงตั้งครรภ์ควรหลีกเลี่ยงการสัมผัสใกล้ชิดกับผู้ที่สงสัยหรือได้รับการวินิจฉัยว่าเป็นโรคหัดเยอรมัน หญิงตั้งครรภ์ควรให้ความสำคัญกับการป้องกันการติดเชื้อก่อนและขณะในระยะแรกของการตั้งครรภ์ เนื่องจากอาจส่งผลให้ทารกในครรภ์ มีความเสี่ยงต่อการติดเชื้อเยอรมันแต่กำเนิด และก่อให้เกิด ความพิการในอนาคต
1.3 หญิงวัยเจริญพันธุ์ควรได้รับการกระตุ้นภูมิคุ้มกันต่อโรคหัดเยอรมัน โดยเฉพาะก่อนการตั้งครรภ์ หากยังไม่มีภูมิคุ้มกันควรปรึกษาบุคลากรทางการแพทย์เกี่ยวกับการได้รับวัคซีนตามข้อบ่งชี้ 
2. ข้อเสนอแนะต่อหน่วยงานสาธารณสุข
2.1 รักษาระดับความครอบคลุมวัคซีนหัดเยอรมัน    ในเด็กอายุต่ำกว่า 5 ปี ให้ไม่น้อยกว่า ร้อยละ 95 ตามเกณฑ์มาตรฐานของกระทรวงสาธารณสุข เพื่อป้องกันการเกิดช่องว่างของภูมิคุ้มกันของประชาชน ซึ่งเป็นปัจจัยสำคัญต่อการกลับมาแพร่กระจายเชื้อและเกิดการระบาดของโรค
2.2 ส่งเสริมความเข้มแข็งของระบบเฝ้าระวังโรคหัดและหัดเยอรมันและหัดเยอรมันแต่กำเนิด ให้มีความไวและคุณภาพอย่างต่อเนื่อง โดยเมื่อพบผู้ป่วยไข้ร่วมกับผื่นชนิด Maculopapular Rash หรือสงสัยหัดเยอรมัน ให้สอบสวนโรค พร้อมทั้งเก็บสิ่งส่งตรวจ คือ ตัวอย่างเลือด เพื่อยืนยันทางห้องปฏิบัติการ และ/หรือ Throat swab เพื่อตรวจหาสายพันธุ์เพื่อให้ทราบแหล่งที่มาของเชื้อ รวมทั้งรายงานผู้ป่วยไข้ออกผื่นหรือสงสัยโรคหัดเยอรมัน ผ่านฐานข้อมูลโปรแกรมโรคกำจัดกวาดล้าง ตามแนวทางการเฝ้าระวังและสอบสวนโรคหัด และแนวทางการเฝ้าระวังโรคหัด หัดเยอรมันในหญิงตั้งครรภ์ เนื่องจากระบบเฝ้าระวังที่มีประสิทธิภาพเป็นองค์ประกอบสำคัญในการยืนยันและรักษาสถานะการกำจัดโรคหัดเยอรมัน 

สรุป
จากสถานการณ์แนวโน้มโรคหัดเยอรมันที่พบน้อยลงเป็นอย่างมาก ไม่พบการระบาดกลุ่มก้อนมากกว่า 5 ปี และไม่พบความเชื่อมโยงทางระบาดวิทยาของผู้ป่วยแต่ละราย จึงเป็นหลักฐานสำคัญที่แสดงให้เห็นถึงการไม่มีการแพร่เชื้อหัดเยอรมันประจำถิ่นอย่างต่อเนื่องเป็นเวลามากกว่า 36 เดือน องค์การอนามัยโลกจึงได้ประเมินผลการดำเนินงานและรับรองสถานะให้ “ประเทศไทยสามารถกำจัดโรคหัดเยอรมันได้สำเร็จ” อย่างเป็นทางการเมื่อวันที่ 25 สิงหาคม 2569 
ความสำเร็จครั้งนี้สะท้อนถึงการดำเนินงานด้านสาธารณสุขที่เข้มแข็งอย่างต่อเนื่องหลายทศวรรษ และเพื่อให้ประเทศไทยยังคงรักษาสถานการณ์กำจัดโรคหัดเยอรมัน และมุ่งสู่การกำจัดโรคหัดตามพันธะสัญญานานาชาติ ทุกหน่วยงานที่เกี่ยวข้องจึงควรยกระดับการเฝ้าระวังโรคหัด หัดเยอรมัน และหัดเยอรมันแต่กำเนิดให้มีอัตราการผู้ป่วยไข้ออกผื่นที่ไม่ใช่หัด หัดเยอรมัน ไม่น้อยกว่า 2 รายต่อประชากรแสนคน อันเป็นหลักเกณฑ์มาตรฐานสำคัญในการดำเนินงานตามมาตรฐานองค์การอนามัยโลก พร้อมทั้งสร้างความเชื่อมั่นให้แก่ประชาชนต่อระบบป้องกันและควบคุมโรคของประเทศ ลดความเสี่ยงจากโรคหัด หัดเยอรมัน และกลุ่มอาการหัดเยอรมันแต่กำเนิด และส่งเสริมให้ประชาชนมีสุขภาพและคุณภาพชีวิตที่ดีอย่างยั่งยืน

